Siden den seneste store stormflod i 2005 har sommerhusejerne ved Lendrup Strand levet i usikkerhed, men nu tør de igen tro på en tryg fremtid. Tirsdag overdrog Vesthimmerlands Kommune et færdigt dige med et sænkeskot, så sommerhusejerne fremover selv kan lukke vandet fra Limfjorden ude. Formand for beboerforeningen Hans Thorup siger: - Vi er meget glade i dag. Det har været et flot samarbejde mellem ejerne af området, sommerhusejerne og Vesthimmerlands Kommune, der nu bærer resultat.  Hver sommerhusejer har bidraget med mellem 7000 og 14.000 kroner til byggeriet. Hele projektet har ellers været truet af kollaps flere gange på grund af strid, klager og bureaukrati, men teamleder ved Vesthimmerland Kommune, Carsten Agesen, har stædigt arbejdet videre med diget i Lendrup: - Vi joker lidt med, at det har taget ti år at få tilladelse til diget – og ti dage at bygge det. Det er selvfølgelig lidt groft sagt, men selve projektet har været enkelt at gennemføre, siger Carsten Agesen. En nybygget spunsvæg med et hæve-sænkeskot skal nu holde vandet væk fra sommerhusene i Lendrup, og så længe vandstanden bliver under 2.10 meter over dagligt vande, kan de holde fødderne tørre i området. - Vi er nu sikret mod det, vi kalder en 200-års hændelse, altså den værste stormflod man oplever i 200 år. Jeg tror på, at det her holder, siger teamleder Carsten Agesen.
Efter ti års tilløb er det endeligt lykkedes at få bygget en effektiv kystsikring af Lendrup Strand ved Løgstør.